Mediese skemas: Soveel dok lede self opArgieffoto (Foto; DarkoStojanovic, Pixabay) Mediese skemas het die afgelope boekjaar meer as R160 miljard bestee aan gesondheidsorgvoordele terwyl lede van mediese skemas ŉ bykomende R31,8 miljard uit hul sak moes haal vir gesondheidsorg wat nie deur hul mediese fonds gedek is nie. Dr. Sipho Kabane, waarnemende registrateur van mediese skemas, het met die bekendstelling van die Raad op Mediese Skemas se jaarverslag vir die boekjaar geëindig 31 Maart 2018 gesê die uitgawes van skemas aan gesondheidsorg het met 6,04% toegeneem in vergelyking met 2016. Die getal geregistreerde mediese skemas het tot 80 afgeneem in 2017 van die 82 in 2016. Dr. Kabane het ook klem gelê op die voortslepende bedrog, vermorsing en misbruik weens die onetiese gedrag van sommige verskaffers, soms in samewerking met lede van mediese skemas. In sommige gevalle het verskaffers vir pasiënte gesê hulle het siektes wat in aanmerking kom vir betalings ingevolge voorgeskrewe minimum voordele al was dit nie die geval nie. Volgens Kabane was nagenoeg 15% van alle eise in 2017 weens bedrog, vermorsing en misbruik. Hy het gesê dit dra ongelukkig by tot jaarlikse verhogings in ledegeld. Mediese skemas se grootste uitgawes is steeds hospitaalkoste, spesialiste en medisyne. Mediese skemas het in 2017 meer as R58 miljard aan private hospitale betaal. Uitgawes vir spesialiste was R38,5 miljard in 2017 terwyl medisyne die mediese skemas sowat R25,8 miljard uit die sak gejaag het. Mediese skemas het sowat R9,1 miljard aan algemene praktisyns uitbetaal terwyl uitgawes rakende voorgeskrewe minimum voordele sowat R79,2 miljard beloop het. Mediese skemas het altesaam R170 miljard in ledegeld in 2017 ontvang. Teen 31 Desember 2017 het mediese skemas reserwes van nagenoeg R59 miljard gehad. Volgens Kabane was daar ŉ toename van meer as 220% in die getal klagtes wat ontvang is. Die getal geregistreerde voordele-opsies het van 331 in Maart 2017 tot 324 in Maart 2018 afgeneem. Die getal hooflede van mediese skemas het van 3,99 miljoen in 2016 toegeneem tot 4,01 miljoen in 2017. Die getal afhanklikes het egter afgeneem. Die algehele bevolking wat aan mediese skemas behoort, het met sowat 0,1% afgeneem. Kabane het gesê die gemiddelde ouderdom vir begunstigdes van mediese skemas was 33,2 jaar in 2017. Die getal begunstigdes ouer as 65 jaar het van 7,9% in 2016 tot 8,4% in 2017 toegeneem. “Die toename in ouer begunstigdes sal na verwagting ŉ invloed uitoefen op die benutting van gesondheidsorgdienste en tot ŉ toename in gesondheidsorguitgawes deur mediese fondse lei,” het Kabane gesê.